Document ID: 32010R0127

NARIADENIE KOMISIE (EÚ) č. 127/2010
z 5. februára 2010,
ktorým sa mení a dopĺňa nariadenie (ES) č. 2042/2003 o zachovaní letovej spôsobilosti lietadiel a leteckých výrobkov, častí a zariadení a o schvaľovaní organizácií a personálu zapojených do týchto činností
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie, najmä na jej článok 100 ods. 2,
so zreteľom na nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (1), zmenené a doplnené nariadením Európskeho parlamentu a Rady (ES) č. 1108/2009 z 21. októbra 2009 (2), a najmä na jeho článok 5 ods. 5,
keďže:
(1)
S cieľom zachovať vysokú a jednotnú úroveň bezpečnosti letectva v Európe je nevyhnutné zaviesť zmeny požiadaviek a postupov týkajúcich sa zachovania letovej spôsobilosti lietadiel a leteckých výrobkov, častí a zariadení a schvaľovania organizácií a personálu zapojených do týchto činností, a najmä zaviesť vymedzenie pojmu hlavného miesta podnikania, objasniť význam pojmu „úradne uznaného štandardu“, zaviesť pre organizácie na riadenie zachovania letovej spôsobilosti výhradné právo vydávať povolenia na let, skvalitniť obsah úradných osvedčení o uvoľnení „EASA formulár 1“ a zabezpečiť, aby personál zapojený do činností zachovania letovej spôsobilosti bol riadne vyškolený o rizikách súvisiacich s prepojovacími systémami elektrických vedení vo veľkých lietadlách, ktoré boli príčinou niekoľkých nehôd a porúch.
(2)
Nariadenie (ES) č. 2042/2003 (3) by sa preto malo zodpovedajúcim spôsobom zmeniť a doplniť.
(3)
Opatrenia ustanovené v tomto nariadení sú založené na stanoviskách (4) Európskej agentúry pre bezpečnosť letectva (ďalej len „agentúra“) v súlade s článkom 17 ods. 2 písm. b) a článkom 19 ods. 1 nariadenia (ES) č. 216/2008,
(4)
Opatrenia ustanovené v tomto nariadení sú v súlade so stanoviskom výboru, ktorý bol zriadený podľa článku 65 nariadenia (ES) č. 216/2008,
PRIJALA TOTO NARIADENIE:
Článok 1
Nariadenie (ES) č. 2042/2003 sa mení a dopĺňa takto:
1.
Do článku 2 sa pridáva toto písmeno m):
„m)
‚hlavné miesto podnikania‘ je hlavné alebo štatutárne sídlo spoločnosti, v rámci ktorého sa vykonávajú hlavné finančné operácie a prevádzková kontrola činností uvedených v tomto nariadení.
2.
Do článku 7 sa dopĺňa tento odsek 7:
„7. Bez ohľadu na odsek 1:
a)
ustanovenia bodu M.A.706 písm. k) prílohy I (časť M) sa uplatňujú od 28. septembra 2010;
b)
ustanovenia bodu 7.7 doplnku I k prílohe III (časť 66) sa uplatňujú od 28. septembra 2010;
c)
organizácie vykonávajúce údržbu schválené v súlade s oddielom A podčasti F prílohy I (časť M) alebo oddielom A prílohy II (časť 145) môžu naďalej vydávať uznané osvedčenia o uvoľnení s použitím pôvodného vydania ,EASA formulára 1‘ podľa doplnku II k prílohe I (časť M), ako aj doplnku I k prílohe II (časť 145), a to do 28. septembra 2010;
d)
príslušné orgány môžu naďalej vydávať osvedčenia v ich predošlej verzii podľa doplnkov III, V a VI k prílohe I (časť M), doplnku III k prílohe II (časť 145), doplnku V k prílohe III (časť 66) alebo doplnku II k prílohe IV (časť 147) k nariadeniu (ES) č. 2042/2003, ktoré je účinné do nadobudnutia účinnosti tohto nariadenia, a to do 28. septembra 2010;
e)
osvedčenia vydané v súlade s prílohou I (časť M), prílohou II (časť 145), prílohou III (časť 66) alebo prílohou IV (časť 147) pred nadobudnutím účinnosti tohto nariadenia zostávajú v platnosti do ich zmeny alebo zrušenia.“
3.
Prílohy I, II, III a IV sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. februára 2010

Labels: 7
8
9